Likumprojekts

**Grozījumi Maksātnespējas likumā**

Izdarīt Maksātnespējas likumā (Latvijas Vēstnesis, 2010, 124., 170. nr.; 2012, 33. nr.; 2013, 142., 188. nr.; 2014, 204., 257. nr.; 2015, 42. nr.; 2017, 5. nr.; 2018, 119. nr.) šādus grozījumus:

1. Aizstāt 38. panta septītajā daļā vārdus "Latvijas Administratīvo pārkāpumu kodeksā" ar vārdiem "administratīvo pārkāpumu procesā piemērotajiem".

2. Aizstāt 164. panta ceturtās daļas 4. punktā vārdus "Latvijas Administratīvo pārkāpumu kodeksā" ar vārdiem "administratīvo pārkāpumu procesā piemērotajiem".

3. Aizstāt 174.1panta 3. punktā vārdus "Latvijas Administratīvo pārkāpumu kodeksā"ar vārdiem "šajā likumā".

4. Papildināt F sadaļu ar XXXIII nodaļu šādā redakcijā:

"**XXXIII nodaļa**

**Administratīvā atbildība par pārkāpumiem tiesiskās aizsardzības un maksātnespējas jomā un kompetence administratīvo pārkāpumu procesā**

**178. pants. Maksātnespējas procesa pieteikuma neiesniegšana**

Par parādnieka maksātnespējas procesa pieteikuma neiesniegšanu likumā paredzētajos gadījumos –

piemēro naudas sodu fiziskajām personām vai valdes loceklim no sešdesmit līdz divsimt naudas soda vienībām, atņemot tiesības ieņemt noteiktus amatus komercsabiedrībās uz laiku no viena mēneša līdz pieciem gadiem vai bez tā.

**179. pants. Maksātnespējas procesa un tiesiskās aizsardzības procesa noteikumu pārkāpšana**

Par maksātnespējas procesa vai tiesiskās aizsardzības procesa noteikumu pārkāpšanu, ja to izdarījis administrators, parādnieka pārstāvis, tiesiskās aizsardzības procesa uzraugošā persona vai cita maksātnespējas procesā vai tiesiskās aizsardzības procesā iesaistītā persona, –

piemēro naudas sodu no divdesmit līdz trīssimt naudas soda vienībām, atņemot tiesības ieņemt noteiktus amatus komercsabiedrībās uz laiku no viena mēneša līdz pieciem gadiem vai bez tā.

**180. pants. Kompetence administratīvo pārkāpumu procesā**

(1) Administratīvā pārkāpuma procesu par šā likuma 178. pantā minētajiem pārkāpumiem veic Valsts ieņēmumu dienests un Valsts policija.

(2) Administratīvā pārkāpuma procesu par šā likuma 179. pantā minētajiem pārkāpumiem veic Maksātnespējas kontroles dienests."

Likums stājas spēkā vienlaikus ar Administratīvās atbildības likumu.

Ministru prezidenta biedrs,

tieslietu ministrs

J. Bordāns